Louk 6
Jézi Palé Konsèné Jou Sabaf-la
(Mafyou 12:1-8; Mak 2:23-28)
1Asou yon jou sabaf sé Jwif-la, Jézi èk sé disip li-a té ka maché adan yon jaden. La té ni on sèten pyé bwa ki ka voyé on gwenn moun sa manjé an jaden sala, èk sé disip Jézi-a koumansé tjouwi adan'y. Yo fwoté yo an lanmen yo pou tiwé pay-la èk yo manjé gwenn-an. 2La té ni yon gany Fawizyen ki mandé yo, "Pou ki sa zòt ka fè sa? Zòt ka twavay, èk lwa-a di nou pa ni pou fè sa asou jou sabaf-la."
3Jézi wéponn yo, "Zòt pa janmen li ki sa David fè lè li èk sé nonm li-a té fen? 4I antwé andidan Kay Bondyé èk i pwan pen-an ki té ofè bay Bondyé-a. I manjé'y èk i bay sé nonm li-a. Èk sa kont lwa nou pou pyès moun manjé pen sala apa di sé pwèt-la tousèl."
5Jézi di yo, "Èk apa di sa, mwen Gason Lézòm sé mèt jou sabaf-la."
Nonm-lan Ki Té Ni Lanmen'y Enfim-lan
(Mafyou 12:9-14; Mak 3:1-6)
6Asou yon lòt jou sabaf Jézi alé adan yon légliz sé Jwif-la pou i enstwi sé moun-an, èk la té ni yon nonm ki té ni lanmen dwèt li enfim. 7Sé Fawizyen-an èk sé titja lwa sé Jwif-la té vlé jwenn an mannyè pou yo té akizé Jézi. Kon sa yo té ka véyé pou yo wè si i té kay djéwi moun asou jou sabaf-la.
8Mé Jézi té sav ki sa yo té ka katjilé èk i di nonm-lan ki ni lanmen enfim-lan, "Doubout èk vini isi-a douvan sé moun-an." Nonm-lan lévé èk i doubout la. 9Kon sa Jézi di yo, "Mwen ka mandé zòt ki sa lwa-a di nou sa fè asou jou sabaf-la? Pou fè bon ében pou fè mové, pou sové lavi ében pou détwi'y?"
10Jézi gadé tout oliwon, èk i di nonm-lan, "Lonjé lanmen'w." Nonm-lan fè'y, èk lanmen'y vini byen.
11Mé sa fè sé lèlmi Jézi-a faché, èk yo koumansé ka dispité èk yonn a lòt ki sa yo kay fè Jézi.
Jézi Chwazi Sé Douz Zapòt-la
(Mafyou 10:1-4; Mak 3:13-19)
12Apwé sa Jézi mouté anlè yon mòn pou i pwédyé. I pasé tout lannwit-la la ka pwédyé bay Bondyé. 13Lè jou ouvè i kwiyé sé disip li-a èk i chwazi douz anpami yo, èk i kwiyé yo "zapòt". 14Non yo sété Simon — Jézi kwiyé'y Pita — èk fwè'y Androu, osi Jémz, Jan, Filip èk Batolonmi, 15Mafyou èk Tonmas, Jémz gason Alfiyòs, èk Simon ki sété yon jan an lakonpanni nonm yo ka kwiyé Zèlòt, 16osi Jida gason Jémz èk Jida Iskariyòt, nonm-lan ki té kay twayi Jézi-a.
Jézi Enstwi Èk Djéwi An Chay Moun
(Mafyou 4:23-25)
17Jézi désann épi yo èk i doubout anlè yon plato èk an chay sé disip li-a té ka swiv li. Osi on chay moun té la ki sòti Jouda èk Jérouzalèm èk an tout vil bòdaj lanmè an péyi Taya èk Sidon. 18Yo vini pou yo sa tann li èk pou yo twapé djéwizon an maladi yo. Sa ki té ni vyé lèspwi andidan yo vini èk yo djéwi. 19Tout sé moun-an té ka éséyé touché Jézi, paski lè yo touché'y la té ni an pouvwa ki ka sòti andidan Jézi ki ka djéwi yo.
Jézi Enstwi Asou Lakontantman Épi Lapenn
(Mafyou 5:1-12)
20Jézi gadé sé disip li-a èk i di yo,
"Pa dé bon i bon pou zòt ki maléwé èk ka dépan asou Bondyé,
paski zòt ja anba kondwit li.
21Pa dé bon i bon pou zòt ki fen pou bagay Bondyé apwézan,
paski zòt kay satisfè.
Pa dé bon i bon pou zòt ki ka pléwé apwézan,
paski zòt kay wi.
22"Pa dé bon i bon pou zòt lè moun kay hayi zòt èk widjèkté èk ensilté zòt épi yo kay di non zòt mové pou lapéti mwen, Gason Lézòm. 23Lè sa fèt, wéjwi'w, paski zòt ni an gwan péyiman an syèl. Paski sé menm kon sa yo té fè sé pwòfèt-la. Ayèl sé moun sala maltwété sé pwòfèt-la menm mannyè-a.
24"Mé ki mizi téwib i kay téwib pou zòt ki wich apwézan,
paski zòt ja wisivwè asou latè tout wichès zòt kay jwenn!
25Ki mizi téwib i kay téwib pou zòt ki ka byen manjé apwézan,
paski zòt kay fen!
Ki mizi téwib i kay téwib pou zòt ki ka wi apwézan, paski zòt kay pléwé èk zòt kay an twistès!
26"Ki mizi téwib i kay téwib pou zòt lè tout moun kay palé byen konsèné zòt, paski zòt menm kon sé fo pwòfèt-la! Ayèl sé moun sala té palé byen konsèné sé fo pwòfèt-la menm mannyè-a."
Enmen Lèlmi'w
(Mafyou 5:38-48; 7:12a)
27"Mé mwen ka di zòt ki ka tann mwen, enmen lèlmi'w èk fè byen bay sa ki hayi'w. 28Benni sa ki modi'w èk pwédyé bay sa ki ka maltwété'w. 29Si yon moun ba'w yon souflé anlè yon koté fidji ou, tounen èk kité'y ba'w yon souflé anlè lòt koté-a osi. Si yon moun pwan kanmizòl ou, ba li chimiz ou osi. 30Bay sa ou ni pou népòt moun ki mandé'w, èk si pyès moun pwan sa ki sa ou, pa mandé yo li déviwé. 31Twété lézòt moun menm kon ou kay vlé yo twété'w. 32Si ou kontan sé moun-an ki kontan'w-lan tousèl, pouki pou ou wisivwè bennédiksyon pou sa? Jik sé moun-an ki pa ka wèspèkté Bondyé-a ki ka fè sa. 33Èk si ou ka fè byen bay sa ki ka fè byen ba'w tousèl, pouki pou ou wisivwè bennédiksyon? Jik sé moun-an ki pa ka wèspèkté Bondyé-a ka fè sa. 34Èk si ou ka pwété sèlman sé moun-an ou sav ki kay sa péyé'w viwé-a, pouki pou ou jwenn bennédiksyon pou sa? Jik sé moun-an ki pa ka wèspèkté Bondyé-a ka pwété kanmawad yo pou yo jwenn menm kantité-a viwé. 35Non! Enmen lèlmi'w èk fè byen ba yo èk pwété yo san èspéyé anyen viwé. Lè sala ou kay ni an gwan péyiman sòti an syèl, èk ou kay vwéman vini gason Bondyé, paski Bondyé bon pou sé moun-an ki malonnèt èk méchan-an. 36Ou sipozé ka fè menm kon Papa'w."
Diféwan Lison Jézi Moutwé Yo
(Mafyou 7:1-5)
37"Pa jijé lézòt èk Bondyé pa kay jijé'w. Pa kondanné lézòt èk Bondyé pa kay kondanné'w. Pawdonnen lézòt èk Bondyé kay pawdonnen'w. 38Bay lézòt èk Bondyé kay ba'w. Sa ou bay-la kay witounen pou'w ankò pou an gwan kantité ka dépasé sa ou bay-la, pézé désann èk foulé pou fè lè pou pwan plis èk ka koulé a tè. Menm mizi-a ou sèvi pou bay-la, sé épi'y menm Bondyé kay miziwé ba'w, ki i té piti ében gwo."
39Èk Jézi di yo pawabòl sala osi, "Ki mannyè yon nonm ki avèg ka fè mennen yon lòt ki avèg? Ès yo toulé dé pa kay tonbé adan yon twou? 40Yon ti manmay lékòl pa anho titja'y. Mé si i apwann byen i kay vini menm kon titja'y. 41Pouki pou ou ka gadé ti lapousyè-a ki an zyé fwè'w èk ou pa ka wè bi bwa-a ki an zyé'w-la? 42Ki mannyè ou sa di, 'Fwè, kité mwen tiwé lapousyè-a ki an zyé'w-la,' lè ou menm pa ka wè bi bwa-a ki an zyé'w-la pou ou sa tiwé'y. Sakwé ipokwit! Tiwé bi bwa-a ki an zyé'w-la avan, èk lè sala ou kay sa wè aklè lapousyè-a ki an zyé fwè'w-la pou ou sa tiwé'y ba li."
Yon Pyé Bwa Èk Fwi'y
(Mafyou 7:16-20; 12:33-35)
43"Pyès bon pyé bwa pa ka pòté vyé fwi, ni yon vyé pyé bwa pa ka pòté bon fwi. 44Ou kay konnèt yon pyé bwa pa kalité fwi-a i ka pòté-a. Moun pa ka tjouwi fig anlè yon pyé pikan ében tjouwi wézen anlè yon pyé kanpèch. 45Yon bon nonm kay pwodwi bon bagay an abondans tjè'y, èk yon nonm ki mové kay pwodwi movèzté an abondans tjè'y, paski sa ki an tjè on nonm, sé sa ki ka sòti an bouch li."
Dé Nonm-lan Ki Fè Kay Yo
(Mafyou 7:24-27)
46"Pouki ou ka kwiyé mwen, 'Senyè, Senyè,' èk ou pa ka fè sa mwen di'w-la? Moun-an ki vini oti mwen èk ki kouté pawòl mwen èk obéyi'y, 47mwen kay moutwé'w kon ki sa i yé. 48I kon yon nonm ki fè yon kay, i fouyé èk fè fondasyon-an fon anlè yon kayè. Gwo dlo vini èk i bat asou kay-la mé i pa soukwé kay-la paski kay-la té fèt byen fò. 49Mé moun-an ki tann pawòl mwen èk i pa obéyi'y kay kon yon nonm ki fè kay li san pyès fondasyon. Lè gwo dlo vini èk i bat asou kay-la, i tonbé yon sèl kou. I kwazé nèt."